
A P53 és PTEN immunhisztokémiai expressziójának változása a vastagbél polypusokban

Bevezetés: A vastagbél polypusok olyan jóindulatú daganatok, melyek malignizációra hajlamosak. Számos tanulmány bizonyította a TP53 és PTEN (Phosphatase and Tensin Homolog Deleted on Chromosome 10) mutáció szerepét a vastagbél carcinogenézisben. Az aktív p53 fehérje serkenti a PTEN- EGFR mechanizmus gátló hatását.
Célkitűzés: p53 és PTEN expresszió változásának vizsgálata és összehasonlítása a vastagbél külöbnöző típusú polypusaiban.
Anyag és módszer: A Marosvásárhelyi Megyei Sürgősségi Klinikai Kórház Kórszövettani Laboratórium anyagából kiválasztott vastagbél polypus és polypus talaján kialakult carcinoma paraffinba ágyazott szövettani mintáját felhasználva a p53 és PTEN immunhisztokémiai expresszióját vizsgáltuk Lab Vision módszerrel. Eredményeinket összehasonlítottuk a polypus szövettani típusával, az intraepitheliális neoplasia fokával, a lokalizációval, valamint a beteg nemével és korával.
Eredmények és megbeszélés: Csökkent PTEN expressziót és a p53 expresszió növekedését figyeltük meg a polypusok többségében és az összes carcinoma esetében. Magas p53 expresszió a konvecionális adenomák és a tradicionális fogazott adenomák esetében (p=0.006), míg csökkent PTEN expresszió a tradicionális és szesszilis fogazott adenomák valamint a hiperpláziás polypusok esetében fordult elő (p=0.02). Az intraepitheliális neoplasia fokának a növekedésével a p53 expresszió növekszik (p<0.001), míg a PTEN expresszió csökken (p<0.001).
Következtetés: A vastagbél carcinogenézisben a p53 expresszió fokozódását a PTEN expresszió csökkenése követi. 



